runetrust/blame-folketinget-dk huggingface dataset:
Victoria Velasquez (EL), 2025-01-21:
Tusind tak.
Jeg vil også bare takke, både for opbakning her konkret i forhold til at sikre børns rettigheder, men også bare generelt for samarbejdet, ikke mindst i SSA-forhandlingerne, hvor det virker så absurd, at udadtil står folk nærmest og falder over hinanden for at tale det op, hvor meget man vil gøre for at hjælpe kvinder udsat for vold og kampen mod negativ social kontrol.
Og så står vi i ellevte time i forhandlinger og skal presse på og presse på for at redde ambulante tilbud eller helt afgørende tilbud, som vi ved virker, og som vi ved der er brug for.
Så jeg vil bare sige tusind tak for at sætte fokus på finansiering, som netop er en grundsten for, at vi faktisk kan sikre børns, kvinders og voldsudsattes, også voldsudsatte mænds, rettigheder i fremtiden.
Karina Lorentzen Dehnhardt (SF), 2025-01-21:
Tak for det svar.
Det glæder mig i hvert fald, at ordføreren anerkender, at der skal en stabil grundfinansiering til.
Jeg ved ikke, hvor mange gange jeg har været med til at redde forskellige tilbud, som har puljer, der udløber, og det er indsatser, som vi ved der virkelig er et stort behov for derude.
Så jeg glæder mig til, at børnene måske kan få en hjælp, som vi har anerkendt skal fortsætte, og derfor skal finansieringen også være på plads; det vil jeg se frem til.
Christian Friis Bach (V), 2025-01-21:
Jeg skal ikke sige, om arbejdsgruppen kommer med konkrete finansieringsanbefalinger, men jeg kan jo sige, at en del af den her indsats sker ude i civilsamfundet.
Det er i høj grad dem – krisecentre, forskellige børneorganisationer – der griber ind og hjælper de her børn.
Vi ser jo på grundfinansieringen på det sociale område som et samlet hele, og der er det bestemt vores ønske, at det skal skabe nogle bedre og mere forudsigelige rammer for finansieringen.
Det vil også, forhåbentlig, gavne det her område, nemlig de børn, der enten bliver udsat for vold eller oplever vold.
Så ja, en mere stabil grundfinansiering til den indsats er bestemt noget af det, vi har højt på dagsordenen i regeringen og i de drøftelser, vi har i socialordførerkredsen.
Gunvor Wibroe (S), 2025-01-21:
Tak for et rigtig godt spørgsmål.
Jeg vil sige, at jeg som ordfører for ligestilling er rigtig, rigtig åben for, at vi skal drøfte, hvad det er, der kommer fra den her arbejdsgruppe.
Hvad er det for nogle gode råd, de giver os med, og peger det hen imod, at det er bydende nødvendigt med en handlingsplan, eller skal vi i stedet for mere direkte bruge ressourcer derude?
For der findes jo en masse viden derude, og der er jo igangsat mange, mange initiativer.
Jeg har selv for ikke mange år siden besøgt et krisecenter, hvor de også havde børn, og hvor de var rigtig gode til det.
Det kunne jeg måske tale med ordføreren om bagefter.
Men der er ingen tvivl om, at vi skal tage det alvorligt, når de anbefalinger kommer, og så glæder jeg mig til, at vi skal drøfte det sammen efterfølgende.
Victoria Velasquez (EL), 2025-01-21:
Det er jeg virkelig glad for at høre.
Det er jo netop også den viden og den kompleksitet, der har gjort, at det her beslutningsforslag er blevet udformet.
Det er, at dem i felten har ønsket, at vi faktisk tænker tingene sammen, sådan at vi ikke kommer til, når anbefalingerne kommer, måske at stemme nogle af dem igennem og måske lidt glemme nogle af de andre, eller at der er noget af det sideløbende arbejde, der bliver lavet, man kan overse.
Så ønsket om en handlingsplan er jo faktisk ønsket om at tænke tingene sammen og sørge for, at vi får det hele med.
Det er også det, jeg hører en interesse i fra ordføreren, så den videre drøftelse ser jeg meget frem til.
Gunvor Wibroe (S), 2025-01-21:
Det gør jeg som sagt også, og så er det jo også sådan, at når anbefalingerne kommer, kommer vi til at kigge på finansiering.
Der er som sagt sat 10 mio. kr. af, men vi kigger også ind i en finanslovsforhandling, og vi skal også drøfte, hvordan og hvorledes vi kan gøre det her bedst muligt i forhold til at løfte og støtte børn og unge, der enten har været vidne til eller selv har været udsat for vold i hjemmet.
Mette Thiesen (DF), 2025-01-21:
Tusind tak.
Jeg kunne egentlig godt tænke mig at spørge ordføreren om noget – og i øvrigt tak for talen, for det er jo altid frygteligt, når børn bliver udsat for sådan nogle ting som det, vi hører beskrevet her.
Cirka halvdelen af de kvinder, der kommer på krisecentrene, har anden etnisk baggrund.
Vi ved, at der skal fire gange så mange underretninger til pr. barn med anden etnisk baggrund, når de bliver udsat for noget rigtig grimt derhjemme, som der skal med et dansk barn.
Vi ved, at den her voldskultur præger mange af de her særlig mellemøstlige, hvad skal man sige, familier.
Hvad har Socialdemokratiet tænkt sig konkret at gøre ved, at vi jo ved, at det her er nogle børn, der simpelt hen vokser op og lærer, at tæsk er det sprog, man taler?
Gunvor Wibroe (S), 2025-01-21:
Det jo fuldstændig forfærdeligt, uanset hvor du kommer fra, hvis du enten er vidne til eller har været udsat for vold i hjemmet.
Så må vi se, hvad de har med på pladen, i forhold til hvordan vi støtter.
For det her er jo alle børn, vi skal kere os om.
Så lad os høre, hvad de har at sige, når de vender tilbage i medio juni, og hvad de foreslår af initiativer, og så lad os tage drøftelserne derfra.
Mette Thiesen (DF), 2025-01-21:
Jeg tager det videre til retsområdet, for vi kunne jo starte med at udvise nogle af alle de voldelige fædre.
Det er så bare en tanke herfra.
Det er jo ikke særlig længe siden, jeg og flere andre nærmest blev udskammet, når vi talte om, at mænd skulle have de samme rettigheder som kvinder inden for § 109 i forhold til at tage deres børn med på krisecenter.
Nogle af dem, der stod forrest i udskamningen, var jo Socialdemokratiet.
Hvad har lige pludselig ændret sig?
Hvad er det, der er gået op for Socialdemokratiet på ganske få år?
Gunvor Wibroe (S), 2025-01-21:
Jeg tror – og tak for at have fremhævet det – at vi alle sammen bliver klogere, forhåbentlig, med årene.
For det er rigtigt, at der er mange mænd, der udsættes for partnervold, og det er vigtigt, at vi tager det alvorligt.
Derfor er jeg også rigtig glad for, at der jo netop også er åbnet et krisehjem, hvor fædre kan komme.
Christian Friis Bach (V), 2025-01-21:
Vi deler bestemt intentionen bag forslaget, nemlig at skabe bedre vilkår for børn af partnervoldsofre.
Det er barske historier, det er barske skæbner, og det kan skabe ar på sjælen for de her børn, som de trækker med sig i rigtig mange år.
Derfor er det vigtigt at have fokus på, om de har den rigtige hjælp og støtte.
Det har regeringen jo så også haft.
Nu vil jeg gøre det kort, da både socialministeren og ordføreren for Socialdemokratiet allerede har beskrevet de initiativer, der er taget, grundigt: handlingsplanen fra 2023 på partervoldsområdet med alle de her konkrete initiativer også rettet mod børn, psykologbehandling og en særlig pulje til at støtte de her børn.
Kommunerne har jo allerede en forpligtigelse til at gøre det, og det har vi også hørt om, og regeringen har nedsat en arbejdsgruppe, som skal se, hvordan vi kan gøre det bedre, når det gælder vold mod børn og den vold, som børn oplever.
Der skal komme en række anbefalinger.
Dem venter vi på.
De er i fuld gang med arbejdet, og jeg håber, de kommer her til sommer med deres resultater.
Når de kommer, er vi bestemt klar til at se på det og gå i gang med at handle på det.
Om vi skal have en handlingsplan, eller vi bare skal have handling, må vi jo drøfte, når vi ser anbefalingerne.
Men det står vi i hvert fald klar til i Venstre.
Så lad os vente på det, og lad os stå sammen om at styrke indsatsen for børn, som er børn af partnervoldsofre.
På den baggrund stemmer vi imod det her beslutningsforslag, men står klar til at sikre konkret handling, når vi har resultatet fra arbejdsgruppen.
Tak for ordet.
Victoria Velasquez (EL), 2025-01-21:
Først får jeg lyst til at komme med en lille kommentar, fordi ministeren jo kom ind på finansieringen, og det er jo faktisk den samme finansiering, som Venstre har peget på, og som vi også er blevet inspireret af i Enhedslisten.
Så det kunne jo være, at Venstre havde lyst til at bakke op om den del.
I forhold til det her med anbefalingerne, og at vi venter på dem, vil jeg bare gøre opmærksom på en vigtig ting, som jeg også gerne vil spørge ordføreren ind til, og det er, at det her beslutningsforslag, som vi har udarbejdet med feltet her, kigger på medfølgende børn på krisecentre.
Det vil sige, at det er lidt ud over arbejdsgruppen; det handler ikke kun om børn, der direkte selv er blevet udsat for vold, men jo også børn, der er i en krisesituation, fordi de er kommet med.
Og det kan f.eks. være, at man ikke er blevet udsat for vold, men at man er blevet revet væk fra sin hverdag, væk fra sin skole og er kommet et helt nyt sted hen.
Det har jo også nogle konsekvenser, og derfor vil jeg bare spørge – og jeg håber, det er en åben dør – om Venstre vil være med til at kigge på hele billedet, når anbefalingerne kommer, så vi får tænkt tingene sammen og får taget udgangspunkt i barnets tarv, altså at det også handler om de børn, der er medfølgende på krisecentre.
Christian Friis Bach (V), 2025-01-21:
Tak for det.
Nu er der jo lavet en handlingsplan på partnervoldsområdet, også med en række initiativer for børn, altså børn, der oplever partnervold.
Det er bl.a. det her med, at man kan få adgang til psykologhjælp kun med en underskrift fra den ene forælder.
Det er jo ret oplagt, at der kan være brug for det i de situationer.
Og der bliver taget mere hånd om de børn.
Så vi har gjort nogle ting for dem, der bare oplever volden; nu ser vi på dem, som bliver udsat for volden.
Og at tænke de ting sammen giver jo kun mening, så ja, vi er da klar til at drøfte det i en bredere ramme, når vi har anbefalingerne fra arbejdsgruppen.
Victoria Velasquez (EL), 2025-01-21:
Jeg hører virkelig også velviljen, og det er jeg rigtig glad for.
For der er brug for, at vi gør mere end eksempelvis at give 10 timers psykologhjælp, man kan komme op på, og som jo er et rigtig vigtigt skridt, men der er netop brug for, at vi får set på helheden og hele kompleksiteten og får tænkt tingene sammen.
Det er også derfor, der har været et ønske om, at vi faktisk får lavet en handlingsplan.
Så jeg glæder mig bare til de videre drøftelser, bl.a. med ordføreren, og ser frem til, at vi får hjulpet alle børnene.
Christian Friis Bach (V), 2025-01-21:
Tak for det.
Det vil jeg gengælde og sige, at det ser vi også frem til.
Nu er det jo ikke sådan, at der ikke er noget til de her børn.
Så vi skal jo se det i en ramme, vi skal se det ud fra arbejdsgruppens anbefalinger, den tidligere handlingsplan, kommunens forpligtigelser, og så skal vi tænke det sammen og drøfte, hvad vi mere kan gøre.
Om det skal være en handlingsplan, vil jeg ikke forpligte mig på, men handling vil jeg gerne love.
Karina Lorentzen Dehnhardt (SF), 2025-01-21:
Man bliver bare lige lidt nysgerrig, for nu har der været snakket meget om finansiering her.
En af de ting, der ærgrer mig rigtig meget, er, at meget på partnervoldsområdet er finansieret af klatfinansiering, der kommer alle mulige steder fra – puljer, der udløber, og den slags.
Jeg synes efterhånden, at vi må være nået dertil, at vi anerkender, at det er et varigt problem, og at der derfor også skal en varig finansiering til.
Så jeg vil høre, om det indgår i overvejelserne, at de problemer, som vi anerkender varigt skal løses, også er nogle, der skal varig finansiering til.
Er det inde i overvejelserne i forbindelse med den arbejdsgruppe, som man har nedsat?
Karina Adsbøl (DD), 2025-01-21:
Tak for det.
Også først og fremmest tak for samarbejdet.
Vi kæmpede jo i fællesskab for Dansk Stalking Center, stalkingparagraffen og flere andre ting, som er vigtige.
Men jeg forstod egentlig godt SF's spørgsmål til ordføreren, for det er netop en kæmpe, kæmpe udfordring.
Nu har jeg været med i mange år og siddet inde ved forhandlingsbordet og skullet hoppe fra tue til tue.
Jeg synes faktisk heller ikke, det er værdigt som politiker at skulle sidde der og kæmpe for de ting.
Derfor var vores store ønske jo også, og det har det været længe, at vi fik lavet en strategi for det her.
Udfordringen var jo så bare, at så fik man en ny minister, og det arbejde, der sådan set var i gang, ville man så tage en omgang mere på.
Så det er jo hele udfordringen: Der er folk, der venter, og så skulle vi, selv om det faktisk var planen, at det skulle være løst, endnu en gang sidde og forhandle.
Karina Lorentzen Dehnhardt (SF), 2025-01-21:
Tak for det, og tak for kampen sammen for nogle af de her vigtige indsatser.
Man kan jo kun begræde, at det hele går en lille smule langsomt, for hver dag er det rigtige mennesker, der står i de her situationer.
Det er rigtige børn, som det her går ud over.
Det er børn, som mister nogle fremtidsmuligheder af ikke at få den rigtige hjælp.
Det er børn, der risikerer at gentage volden, og det synes jeg godt vi kunne gøre bedre.
Jeg håber så, når regeringens arbejdsgruppe kommer, at der også bliver afsat en varig finansiering til det område, for det synes jeg at det fortjener.
Christian Friis Bach (V), 2025-01-21:
Jamen nu kan man sige, det jo ofte i den slags sager er lidt ord mod ord, og det kunne jo være, at der faktisk var tale om vold.
Og ordføreren, Dansk Folkeparti, mener jo så, at man bare skal flytte barnet uden at spørge barnet.
Anerkender ordføreren, at der var 16 børneorganisationer, der i meget stærke vendinger advarede mod den måde, som Dansk Folkeparti ville håndtere forældrefremmedgørelse på, og advarede om, at det netop kunne føre til, at det barn ville blive udsat for vold eller eksponeret for vold?
Mette Thiesen (DF), 2025-01-21:
Jeg ved godt, der var 16 meget kvindeorienterede organisationer, som adresserede det her, og jeg er også nødt til at sige, at hvis man tror, at forældrefremmedgørelse er, at en mor eksempelvis holder et barn væk, fordi hun mener, at faren eksempelvis er voldelig – bare for at tage det som et konkret eksempel – så mener jeg, at man fuldstændig har misforstået et eller andet.
For normalt er det jo sådan, at så melder man ind til myndighederne og siger: Ved I hvad, jeg er simpelt hen bange for, at mit barn bliver udsat for det her.
Det er ikke forældrefremmedgørelse.
Det er det overhovedet ikke.
Så har ordføreren simpelt hen misforstået det.
Forælderfremmedgørelse er, hvor man simpelt hen går og hjernevasker barnet over længere tid og får barnet til at tro, at den anden forælder gør noget dårligt.
Gunvor Wibroe (S), 2025-01-21:
Nu er det her med at være berøringsangst blevet sagt et par gange.
Den 28. maj 1997 besluttede regeringen, at det nu ikke længere var tilladt at slå sine børn.
Vi afskaffede revselsesretten.
Det var meget, meget tæt løb.
Jeg husker, at Dansk Folkeparti var nogle af de argeste modstandere, fordi man sagde, at vi ikke skulle blande os i, hvad der foregik mellem hjemmets fire vægge.
Hvis det var det, man opdrog børn med, var det det, man gjorde, men lad det nu ligge.
Jeg fik aldrig rigtig fat i, om ordføreren støtter det her forslag fra Enhedslisten eller hvordan.
Mette Thiesen (DF), 2025-01-21:
Som det første vil jeg sige, at i 1998 gik jeg i 1. g, og jeg er personligt utrolig glad for, at man afskaffede revselsesretten.
Der er ikke nogen børn, der skal tæves, og jeg mener i øvrigt også, at det er et totalt kontroltab, hvis man mener, at man er nødt til at tæve folk for at opdrage på dem.
Det burde man kunne klare på andre måder.
Så kan vi godt tale om nymodens børneopdragelse, hvor det måske er blevet lidt blødt, men det er så en fuldstændig anden side af sagen.
Med hensyn til det her forslag fra Enhedslisten synes jeg egentlig, der kom et meget godt forslag fra fru Karina Adsbøl i forhold til at udvide den nuværende handleplan.
Jeg kan også forstå, at der er et arbejde i gang ovre i Social- og Boligministeriet.
Så jeg synes jo, at man skal indarbejde det her, og som jeg også sagde før, synes jeg også, at man skal have flere ministerier indover, lidt ligesom vi gjorde i starten, da vi arbejdede med Børnene Først, tror jeg det hed, der så blev til barnets lov.
Allerførst arbejdede man faktisk med nogle af de her ting, både på udlændingeområdet og retsområdet osv., og jeg synes faktisk, vi skal gøre det samme her.
Gunvor Wibroe (S), 2025-01-21:
Støtter man, eller støtter man ikke det her forslag fra Enhedslisten?
Mette Thiesen (DF), 2025-01-21:
Nu siger spørgeren 1997, og der gik jeg i 10. klasse.
Jeg mener, at vi skal inddrage flere forskellige ministerier, og det spørger jeg meget gerne ind til, ikke bare her fra talerstolen, men også i udvalgsarbejdet.
Christina Olumeko (ALT), 2025-01-21:
Tak for ordet.
Jeg vil gerne starte med sige, at jeg er her som vikar på vegne af Alternativets socialordfører, som desværre er syg i dag.
Hr. Torsten Gejl har givet mig en tale, som jeg gerne vil fremføre her i dag på vegne af ham.
Først og fremmest vil jeg gerne sige tak til ordføreren for at sætte spørgsmålet om børn og børn af partnervoldsofres rettigheder på dagsordenen.
Som der står i bemærkningerne til Enhedslistens forslag, har børnene i dag kun ret til 10 timers psykologbehandling, hvis de er med deres forældre på krisecenter.
Hvis de i stedet er på et herberg eller hverken er på krisecenter eller herberg, vil de slet ikke have nogen ret til psykologtimer.
Ifølge Henriette Kinnunen, der er formand for Landsorganisationen af Kvindekrisecentre, har de her børn behov for en omfattende og solid voldsfaglig indsats til at bearbejde den vold, de har været udsat for, og her er 10 psykologtimer på ingen måde tilstrækkeligt.
Og det er ikke blot psykologtimer, der mangler.
Hele den måde, vi har indrettet krisecentrene på, giver ikke selvstændige midler til børnene.
Dem negligerer vi med åbne øjne, også selv om Landsorganisationen af Kvindekrisecentres statistik viser, at 93 pct. af børnene på krisecentre enten selv har været udsat for vold eller har været vidne til, at deres mor eller søskende er blevet udsat for vold.
Selv om det ville være for meget, hvis blot ét barn blev tabt af samfundet, har vi her at gøre med et uhyggelig stort omsorgssvigt.
For ifølge Danner er der mindst ét barn i hver skoleklasse, som er vidne til vold i familien.
Vi er derfor i Alternativet helt enige med forslagsstillerne i, at der er behov for lovsikrede rettigheder til børn af partnervoldsofre.
Alternativet kan derfor helhjertet støtte forslaget.
Vi håber, at regeringen vil tage problemet seriøst og undersøge mulighederne for at give den støtte til børnene, som de har behov for, så de kan komme videre i livet.
Derudover vil vi også gerne bemærke, som andre også har bemærket i dag, at det er vigtigt at sammentænke handlingsplanen med andre ordninger for udsatte børn.
På den måde kan vi sikre, at den sociale indsats er sammenhængende og uden administrative byrder hverken for barnet eller den voldsramte forældre.
Tak for ordet.
Victoria Velasquez (EL), 2025-01-21:
Tusind tak for en virkelig god debat, synes jeg, og for netop noget af det, som er formålet og ønsket med at skulle lave en handlingsplan, nemlig at hjælpe med at tænke de her ting sammen.
Hvert sjette barn i Danmark er vidne til vold i hjemmet, og 12,7 pct. af alle voksne i Danmark har været vidne til fysisk partnervold i deres barndom.
Så det her er ikke et problem, der er gået væk.
Og det er alvorligt, når man som barn er vidne til vold i sit hjem, og ifølge eksperter kan det faktisk være lige så slemt som selv at være udsat for vold.
Det betyder nemlig, at man som barn ikke vokser op i et trygt miljø.
Det påvirker ens psyke og ens trivsel som barn – både fysisk og psykisk trivsel – og også ens indlæringsevne.
Børn, som oplever vold i hjemmet, har f.eks. øget risiko for at udveksle posttraumatisk stress, og de klarer sig dårligere i folkeskolen end deres klassekammerater.
Men alligevel har børnene næsten ingen rettigheder.
Det betyder f.eks., at medfølgende børn på krisecentre ikke har ret til en selvstændig indsats og dermed ikke bliver inkluderet i krisecentrenes takster.
Det er et vigtigt skridt i den rigtige retning, men slet ikke nok i forhold til den helhedstænkning, som der er brug for.
Hvis du er barn af et partnervoldsoffer og ender som medfølgende barn på et herberg, har du slet ikke den her rettighed.
Det har både børne- og voldsfaglige organisationer, herunder Børns Vilkår, Red Barnet og Danner, gang på gang påpeget er et svigt af de allermest udsatte børn i vores samfund.
Derfor er vi sammen på feltet eller området blevet inspireret til at gøre ligesom vores nabolande og få udarbejdet en national handlingsplan på området både for de børn, som selv er blevet udsat for vold, men også for de børn, som er vidne til det.
Vi skal nemlig finde ud af, hvad det er, børnene af partnervoldsofre har brug for, og så give dem det, hvad end det handler om bedre opsporing eller behandling
både på og uden for krisecentrene.
Jeg glæder mig rigtig meget til den videre drøftelse, for det, der er det allervigtigste for mig, er, at de anbefalinger, der kommer om lidt, ikke kommer til at samle støv, men at vi netop får en helhedstænkning ind her og får tænkt på alle børnene, både dem, der er blevet udsat for vold, og dem, der er vidne til dem.
Så skulle jeg hilse fra Radikale Venstre sige, at de også bakker op om beslutningsforslaget.
Tak for ordet og tak for opbakningen og tilkendegivelsen.
Karina Adsbøl (DD), 2025-01-21:
Tak for talen.
Jeg kom sådan til at tænke på noget, også i forhold til det med vold, og det er bl.a. de børn, som er anbragt uden for hjemmet, som er på steder, som skulle tage vare på dem, yde den omsorg og passe på dem, og hvor mange af dem jo faktisk også bliver udsat for omsorgssvigt, vold og seksuelle overgreb.
I forslaget nævnes også »partnervoldsofres rettigheder«, og her kunne jeg godt lige tænke mig at stille det spørgsmål, om det også er nogle børn, Enhedslisten har tænkt sig skulle være en del af det fremtidige arbejde.
Somme tider kan man have fokus på meget, men der er jo faktisk desværre også flere børn, som bliver anbragt til noget, der er værre end det, de kommer fra, havde jeg nær sagt, altså at man som samfund ikke sikrer sig at følge op på, at de er i trygge rammer.
Så det var lige et spørgsmål til Enhedslistens ordfører.
Victoria Velasquez (EL), 2025-01-21:
Tusind tak, og det er et virkelig vigtigt spørgsmål.
For heri er indtænkt de børn, som har været udsat for vold, men som måske ikke er på et krisecenter eller et herberg.
Men det er fuldstændig rigtigt, at de børn og unge, som kan have været vidne til vold, men som ikke er medfølgende, havde vi faktisk ikke eksplicit tænkt med i det.
Jeg håber så netop i forbindelse med inddragelsen af alle de fagpersoner, som vi lægger op til, at nogle vil have husket dem.
Men det noterer jeg i hvert fald ned.
For det synes jeg er enormt vigtigt.
Karina Adsbøl (DD), 2025-01-21:
Det er jeg også glad for.
For nu har vi jo også været vidne til, at børn er blevet anbragt på akuttilbud, som ikke har været godkendt, og at de har været der i flere år, og vi har været vidne til, at rigtig mange børn, som samfundet sådan set skulle passe på, fordi man har fjernet dem fra deres hjem, har været udsat for vold og overgreb m.m.
Så de børn er i hvert fald, når man taler om vold, også en vigtig målgruppe, som man også skal tænke med ind i det forløb.
Victoria Velasquez (EL), 2025-01-21:
Det er jeg fuldstændig enig i.
Tak for de vigtige input, og nu glæder jeg mig kun endnu mere til de videre drøftelser.
Tusind tak for talen.
Det er jo helt rigtigt, at i dag er det hvert sjette barn i Danmark, som har oplevet vold, set og været vidne til vold, i hjemmet.
Jeg synes også, at det, ministeren kom ind på tidligere i forhold til takster, og om man må have børn med på herberger osv. osv., viser, at vi ikke har lavet en lov, der direkte matcher den virkelighed og de problemer, som man står i.
Derfor vil jeg rigtig gerne spørge om noget, og det er lidt det, jeg hører ordføreren sige, så måske det er en åben dør.
Men jeg vil rigtig gerne høre, om vi, når anbefalingerne kommer, ikke skal tænke dem sammen og tænke dem med i en handlingsplan på det tidspunkt.
Så selv om man måske ikke stemmer for beslutningsforslaget, er man så åben for det?